Humansdorp museum groet veteraan voorsitter | News24
Humansdorp museum groet veteraan voorsitter
Na bykans 30 jaar van onbaatsugtige diens en toewyding as lid en voorsitter van die Humansdorp Museum, oorhandig Anita van der Merwe (regs) die voorsitter-leisels aan Theo Vosloo. Vosloo het tydens haar afskeidstee 'n Sertifikaat van Verdienste aan Van der Merwe oorhandig. Foto: VERSKAF
VAL is nie 'n opsie nie en dié nuwe horlosie se wyser moet ten minste vir nog vyf jaar aan haar pols tik . . . tik . . . tik . . .
Só sê veteraan-voorsitter Anita van der Merwe (85), wat na 'n kleurryke loopbaan van nagenoeg drie dekades by die Humansdorp Museum nou die tuig neergelê het. Sy voel dié merkwaardige museum wat jaloers waak oor die "skatte" van ouma- en oupagrootjies - 'n onlosmaaklike deel van die omgewing se geskiedenis - het nuwe en jonger bloed nodig om dié juweel se voortbestaan en vooruitgang te verseker.
Volgens Van der Merwe, vorm die gebruik van mo-derne tegnologie 'n groot deel van die oorlewing van 'n museum in 'n veranderende en uitdagende omgewing - iets wat sy eerder aan die jonger geslag oorlaat.
Van der Merwe is reeds sedert 1988 by die museum betrokke - as raadslid van daardie tyd het dit deel van haar portefeulje uitgemaak. Hoewel sy die amp as raadslid agtergelaat het, het sy nooit haar rug op die museum ge-draai nie. Sy was deurentyd aktief betrokke by die doen en late van die museum, en was die afgelope nege jaar voorsitter van die Humansdorp Museumvereniging.
Sy mag dalk die bestuur aan Theo Vosloo oorhandig het, maar sy sal steeds betrokke bly - dié museum met al sy oudhede is in haar bloed.
Die merkwaardige vrou gaan beslis nie ydel sit nie. Sy glo daaraan dat jy sonder entoesiasme dood is. Van der Merwe is aktief betrokke by kindersorg en die bewaring van erfenis. Verder bestuur sy haar eie boetiek in Humansdorp, en verhuring van eiendomme hou haar op haar tone.
Na die aankoop van 'n nuwe horlosie met 'n vyf-jaar waarborg, spot sy graag: "Ek wil waarde vir my geld kry en nóg vyf jaar leef." Volgens haar is daar 'n elfde gebod vir ouer mense: Jy mag nie val nie!
Van der Merwe het 'n groot passie vir gesond lewe. Haar ouma en ma is onderskeidelik op die ouderdom van 63 en 73 oorlede, terwyl haar pa op 85 oorlede is. Deur 'n gesonde leefstyl met min verfynde suiker en koolhi-drate wil sy graag haar vroulike-stamboom se geskiedenis verbeter.
Van der Merwe, wat Duits, Xhosa, Engels en Afrikaans kan praat, het op 21-jarige ouderdom 'n BSc-graad in Huishoudkunde aan die Universiteit van Pretoria behaal. 'n Jaar later het sy en haar man na Humansdorp verhuis, waar hy in 1953 'n tandheelkundige praktyk begin het. Hulle spog met vyf kinders en 14 kleinkinders.
Volgens Van der Merwe, moet jy die Here erken om gemoedsrus en stabiliteit in die lewe te handhaaf, want sonder Sy wysheid, genade en seëninge sal 'n persoon nie die rus en vrede ontvang waarna almal smag nie.